AZ EURÓPAI PARLAMENT ÉS A TANÁCS 2008/36/EK IRÁNYELVE
(2008. március 11.)
az életbiztosítás körén kívül eső közvetlen biztosításra vonatkozó törvényi, rendeleti és közigazgatási rendelkezések összehangolásáról szóló 92/49/EGK tanácsi irányelvnek a Bizottságra ruházott végrehajtási hatáskörök gyakorlása tekintetében történő módosításáról
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 47. cikke (2) bekezdésére és 55. cikkére,
tekintettel a Bizottság javaslatára,
tekintettel az Európai Gazdasági és Szociális Bizottság véleményére (1),
a Szerződés 251. cikkében megállapított eljárásnak megfelelően (2),
mivel:
(1)
A 92/49/EGK irányelv (3) előírja, hogy egyes intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal (4) összhangban kell elfogadni.
(2)
Az 1999/468/EK határozatot módosító 2006/512/EK határozat bevezette az ellenőrzéssel történő szabályozási bizottsági eljárást azon általános hatályú intézkedések elfogadására vonatkozóan, amelyek a Szerződés 251. cikkében említett eljárással összhangban elfogadott alap jogi aktusok nem alapvető fontosságú elemeinek módosítására irányulnak, beleértve néhány ilyen elem törlését vagy a jogi aktus új, nem alapvető fontosságú elemekkel történő kiegészítését.
(3)
Az Európai Parlament, a Tanács és a Bizottság 2006/512/EK határozatról szóló nyilatkozatának (5) megfelelően az ellenőrzéssel történő szabályozási bizottsági eljárásnak a Szerződés 251. cikkében említett eljárással összhangban elfogadott, már hatályban lévő jogi aktusokra történő alkalmazása érdekében ezen jogi aktusokat az alkalmazandó eljárásoknak megfelelően ki kell igazítani.
(4)
A Bizottságot fel kell hatalmazni arra, hogy elfogadja a 73/239/EGK (6), a 88/357/EGK (7) és a 92/49/EGK irányelv végrehajtásához szükséges intézkedéseket a biztosítási ágazatban és a pénzügyi piacokon végbement technikai fejlődés figyelembevétele, valamint az említett irányelvek egységes alkalmazásának biztosítása érdekében. Az említett intézkedések célja különösen a jogi formák listájának kiterjesztése, a biztosítási ágazatok jegyzékének módosítása vagy az abban használt terminológia kiigazítása, a szavatoló tőkét alkotó elemek tisztázása, a minimális biztonsági tőke mértékének módosítása, a biztosítástechnikai tartalékok fedezetéül elfogadható eszközök listájának, valamint a befektetések megosztásáról szóló szabályok módosítása, a biztosítástechnikai tartalékok megfeleltetésére meghatározott szabályok tekintetében adott könnyítések megváltoztatása, illetve a fogalmak tisztázása. Mivel ezen intézkedések általános hatályúak, és a 73/239/EGK, a 88/357/EGK és a 92/49/EGK irányelv nem alapvető fontosságú elemeinek módosítására irányulnak, beleértve azok új, nem alapvető fontosságú elemekkel történő kiegészítését, azokat az 1999/468/EK határozat 5a. cikkében meghatározott ellenőrzéssel történő szabályozási bizottsági eljárással összhangban kell elfogadni.
(5)
A 92/49/EGK irányelvet ezért ennek megfelelően módosítani kell.
(6)
Mivel az ezen irányelv által a 92/49/EGK irányelven tett módosítások technikai jellegűek és csak a bizottsági eljárást érintik, azokat a tagállamoknak nem kell átültetniük. Ezért e célból nem kell rendelkezéseket megállapítani,
ELFOGADTA EZT AZ IRÁNYELVET:
1. cikk
Módosítások
A 92/49/EK irányelv 51. cikkében a bevezető mondat helyébe a következő szöveg lép:
„A 73/239/EGK, a 88/357/EGK, valamint ezen irányelv nem alapvető fontosságú elemeinek többek között kiegészítéssel történő módosítására vonatkozó következő technikai kiigazításokat a 91/675/EGK irányelv 2. cikkében meghatározott ellenőrzéssel történő szabályozási bizottsági eljárással összhangban kell elfogadni:”.
2. cikk
Hatálybalépés
Ez az irányelv az Európai Unió Hivatalos Lapjában való kihirdetését követő napon lép hatályba.
3. cikk
Címzettek
Ennek az irányelvnek a tagállamok a címzettjei.
Kelt Strasbourgban, 2008. március 11-én.